Ava Max

Amanda Ava Koci (sündinud nimega Amanda Koçi; 16. veebruaril 1994 Milwaukees), esinejanimega Ava Max, on Ameerika laulja ja laulukirjutaja. 

Lapsepõlves kolis Ava Max oma muusikakarjääri nimel osariigist osariiki. 2016. aastal kirjutas ta alla plaadilepingule Atlantic Recordsiga. 

Tema edukaim singel on "Sweet but Psycho", mis anti välja 17. augustil 2018. See singel jõudis edetabelite tippu 26 riigis, sealhulgas Suurbritannias, Saksamaal, Austrias, Šveitsis, Rootsiis ja Uus-Meremaal. Austraalias jõudis laul teisele kohale ja Billboard Hot 100 edetabelis kümnendale kohale.

Ava Max on tuntud ka oma erilise soengu poolest, mis on nimeks saanud “Maxi-lõikus” (inglise keeles “Max cut”) – tema juuste parem külg on lõigatud bob-stiilis, vasak pool on aga jäetud pikaks.

 Noorpõlv 
Amanda Ava Koci sündis USA Wisconsini osariigis Milwaukees Albaania poliitiliste immigrantide lapsena, kes olid pärit Sarandëst ja Tiranast. 1991. aastal pärast kommunismi langemist põgenesid tema vanemad Albaaniast ja elasid aasta aega Punase Risti toetatud kirikus Pariisis. Pariisis olles kohtusid nad ühe naisega Wisconsinist, kes aitas neil Ameerika Ühendriikidesse immigreeruda.

Lapsepõlves nägi Max, kuidas tema vanemad nägid korraliku sissetuleku nimel palju vaeva, kuna nad töötasid korraga  kolmel töökohal ilma inglise keelt rääkimata. Tema ema Andrea oli klassikalise väljaõppega ooperilaulja, isa Paul (angliseeritud kuju nimest Pavllo) aga pianist.

Rääkides oma etnilisest taustast, on Ava kirjeldanud ennast kui "100% albaanlast" ja väitnud, et "tahab kindlasti anda Albaania kogukonnale tagasi, kui [ta] saab". Lisaks on ta maininud, et oskab albaania keelt rääkida, kuigi pole võimeline selles keeles lugema.

Ava veetis suurema osa lapsepõlvest Virginia osariigis. Ta kolis 8-aastaselt perega Virginiasse, kus ta enne keskkooli asumist võistles arvukatel lauluvõistlustel. Kui ta oli 13-aastane, tuli ta välja keskmise nimega "Ava", mille ta võttis oma eesnimeks, väites, et "ma ei tundnud end kunagi Amandana". 

14-aastaselt kolis ta koos emaga muusika tegemise jaoks Los Angelesse. Seal tundis ta end rõhutuna ning läks aasta hiljem tagasi Virginiasse, öeldes, et ta oli oma tagasi kolimise eest tänulik, sest see võimaldas tal "normaalset lapsepõlve".

17-aastaselt kolis Ava koos oma vennaga jälle tagasi Los Angelesse. Tema vend toimis tema jaoks kui mänedžer. Ava tunnistas, et nende partnerlus "ei õnnestunud" erimeelsuste ja vennalt korralduste saamise tõttu ning ka sellepärast, et kumbki ei teadnud selles piirkonnas mitte kedagi. Maxi raskused ainuüksi produtsentide ja laulukirjutajate otsimisel viis ta "väga halvale teele", mis pani teda juba varajases nooruses jooma ning 20 dollariga nädalas elama.

 Loometee 

 2013–2017. Karjääri algus 
Ava Maxi esimene laul ''Take Away the Pain'' ilmus 2013. aasta mais. 2015. aasta juulis tegi Kanada DJ-de ja produtsentide paar Project 46 laulust remiksi. Pärast aastaid produtsentidelt ja laulukirjutajatelt tagasi lükatud demosid kohtus ta 2014. aastal olles õhtusöögil Los Angeleses produtsent Cirkutiga, kus ta laulis talle "Palju õnne sünnipäevaks". Maxi sõnul avasid nad koos "palju uksi" ning 2016. aasta veebruaris avaldas ta oma SoundCloudis loo "Jet Set" ja sama aasta juulis laulu "Anyone But You", ühed paljudest lugudest, mille kallal ta Cirkutiga töötas. Laulud äratasid mitmete plaadifirmade tähelepanu, kes võtsid temaga e-posti teel ühendust ning see viis lõpuks Atlantic Recordsiga plaadilepingu sõlmimiseni.

Pärast lepingu allkirjastamist hakkas ta otsima pseudonüümi, mida kasutada oma esinejanimena. Intervjuus Vanity Fairiga kirjeldas Max, kuidas ta oma esinejanime peale tuli: „Max tuli sellepärast, et see tundus väga mehelik ja ma tunnen end vahel pisut mehelikult, justkui pooleldi mees ja pooleldi naine, nagu mu juuksed. Ma tahtsin selle kõrvale midagi naiselikku, midagi mida nimi Ava omab ja Maxil on mehelikkust, seetõttu lisasin need kaks kokku“.

 2017–2021. Tee eduni, läbilöök singliga "Sweet but Psycho" ja album ''Heaven & Hell'' 
Ava oli külalislaulja Le Youthi singlil ''Clap Your Hands'', mis ilmus 2017. aastal. Tema debüütsingel ''My Way'' ilmus 20. aprillil 2018 plaadifirma Atlantic Records kaudu, kellega oli naine mõni kuu varem plaadilepingu sõlminud. Singel jõudis Rumeenia Airplay 100 edetabelis 38. kohale. Ava teine singel ''Slippin'' anti välja 11. mail samal aastal ning loos esines külalislauljana Gashi. Juunis ilmus teine koostööna valminud laul ''Into Your Arms'', mis salvestati koos Witt Lowryga. Kuu aega hiljem laadis Ava SoundCloudi üles oma uue loo ''Salt''. 17. augustil 2018 ilmus Ava kolmas singel ''Sweet but Psycho''. Laulu produtsent on Cirkut ning sellest sai Maxi esimene läbilööv singel. ''Sweet but Psycho'' jõudis esikohale 26 riigi edetabelites, sealhulgas ka Rootsis, Soomes ja Norras ning püsis seal neli järjestikust nädalat. Samal kuul ilmus ka ''Not Your Barbie Girl'', millest sai promosingel. 2019. aasta jaanuaris jõudis ''Sweet but Psycho'' Billboard Dance Clubi edetabeli tippu ja hiljem ka Billboard Hot 100 esikümnesse. David Guetta tegi koostöös Ava Maxiga singli ''Let It Be Me'', mis ilmus Davidi albumil "7". 2019. aasta jaanuaris jõudis laul "Sweet but Psycho" Billboardi Dance Club Songs edetabeli tippu. Esialgu plaaniti järgmise singlina avaldada ''Blood, Sweat and Tears'', kuid tänu ''Sweet but Psycho'' singli suurele edule tühistati see otsus 2018. aasta detsembris. 2019. aasta märtsis ilmus neljas ametlik singel ''So Am I'', mis jõudis mitmete riikide edetabelites TOP 10-sse või TOP 20-sse. Laulud "Blood, Sweat & Tears" ja "Freaking Me Out" ilmusid sama aasta juulis üheaegselt promosinglitena.

2019. aasta augustis oli Ava külalislauljaks Ameerika laulja-laulukirjutaja AJ Mitchelli laulus "Slow Dance". Maxi viies singel "Torn" ilmus samal kuul. 4. septembril sõlmis ta ühise kaasavaldamise lepingu Warner Chappell Musicuga and Artist Publishing Groupiga, öeldes: „Olen keegi, kes räägib nii, nagu ta mõtleb, seetõttu on minu jaoks oluline, et plaadifirma väärtustaks mu originaalsust ja loomingulist väljendusoskust“. 31. oktoobril avaldas ta halloween'i eriväljaandena muusikavideo promosinglile "Freaking Me Out". Ava Max võitis 2019. aasta MTV Europe Music Awardsi galal Best Push Acti auhinna. 6. novembril ilmus Maxi ja Pablo Alboráni vaheline duett nimega "Tabú". Varem välja antud laul "Salt" saadeti digitaalsetele voogedastus platvormidele 12. detsembril 2019. 27. detsembril ilmunud lugu "Alone, Pt. II" sündis koostöös Briti-Norra DJ ja plaadiprodutsent Alan Walkeriga. 30. detsembril ilmus Ava Maxi promosingel "On Somebody".

2020. aasta 12. märtsil ilmus debüütalbumi Heaven & Hell esiksingel "Kings & Queens". Laul jõudis 12. detsembril 2020 edetabelis Billboard Adult Top 40 esikohale.  Max laulis külalisosa Thomas Rhetti ja Kane Browni kantrilaulus "On Me". Laulu muusikavideo ilmus 15. mail 2020 ning see lisati filmi Scoob! heliribale. Max avaldas 30. juulil albumi albumi teise singlina laulu "Who's Laughing Now" ja 3. septembril kolmanda singlina "OMG What's Happening". 

Heaven & Hell ilmus 18. septembril 2020 koos muusikavideoga loole "Naked". Album saavutas UK Albums Chart edetabelis teise koha ja Billboard 200 edetabelis kahekümne seitsmenda koha. 13. novembril 2020 osales Max BBC Radio 2 Allstars Children in Need saates heategevussinglis "Stop Crying Your Heart Out", mis saavutas UK singles chart edetabelis seitsmenda koha. "My Head & My Heart" ilmus 19. novembril 2020, mis oli boonuslugu Heaven & Hell digitaalsest taasväljaandest. 8. juunil 2021 andis Max välja singli "EveryTime I Cry", mis oli tema sõnul tema eelmainitud stuudioalbumi "jätk". Ava Max laulis 10. septembril 2021 ilmunud R3habi ja Jonas Blue loos "Sad Boy" külalisosa koos Kylie Cantralliga ning hiljem 4. novembril oli ta külalislauljaks Tiësto lool ''The Motto'', mis jõudis mitmete Euroopa riikide edetabelitesse.

 Muusikastiil ja eeskujud 
Ava Maxi on nimetatud pop- ja dance-pop'i lauljaks. Ava kasvas üles kuulates selliste lauljate, nagu Céline Dion, Aretha Franklin, Mariah Carey ja Whitney Houstoni loomingut. Samuti on ta välja toonud, et tema suurimate mõjutajate hulka kuuluvad Beyoncé Knowles, Madonna, Gwen Stefani, Fergie, Britney Spears, Christina Aguilera ja Lady Gaga. Maxi on tema muusika ja suurejooneliste esituste pärast võrreldud Lady Gagaga. Ava on öelnud, et Carey on tema suurim mõjutaja, tuletades meelde, kuidas ta kasvas üles kuulates tema muusikat iga päev.

 Isiklikku 
2019. aasta intervjuus Attitude'ile paljastas Max, et ta oli minevikus teiste naiste vastu tõmmet tundnud, kuigi otsustas oma seksuaalsust mitte sildistada, öeldes: „Mulle isiklikult meeldib, kui räägitakse sellest, kes te inimesena olete. Mulle ei meeldi, kui inimesed panevad mind või kedagi teist, keda ma tean, kasti.“

Ava on feminist ja peab tähtsaks naiste mõjuvõimu suurendamist, mis kajastub ka tema muusikas.

2023. aastal Nylonile antud intervjuus tunnistas Max, et on käinud Cirkutiga kohtingutel ja on sellest ajast saati temaga sõbraks jäänud.

 Diskograafia 

 EP-d 
 Amanda Kay (2008)

 Stuudioalbumid 
 Heaven & Hell (2020)
 Diamonds & Dancefloors (2023)

 Auhinnad ja nominatsioonid 
+AuhindAastaTööKategooria(d)TulemusBravo Otto2019Tema iseNewcomerVõitBreakTudo Awards2019Tema iseInternational New ArtistNomineeritudGlobal Awards2019Tema iseRising Star
International Breakthrough of the YearNomineeritudSwedish Gaffa Awards2019"Sweet but Psycho"Best Foreign Song
Best Foreign New ActVõit
NomineeritudLOS40 Music Awards2019"Sweet but Psycho"Best International Song
Best International New ArtistVõit
NomineeritudMTV Europe Music Awards2019Tema iseBest New Act
Best Push ActNomineeritud
VõitMTV Video Music Awards2019Tema iseBest New ArtistNomineeritudNRJ Music Awards2019Tema iseInternational Breakthrough of the YearNomineeritudTeen Choice Awards2019Tema ise/ "Sweet but Psycho"Choice Summer Female Artist
Choice Song: PopNomineeritudSpotify Awards2020Tema iseMost-Streamed EDM Female ArtistNomineeritud

Kategooria:Ameerika muusikud
Kategooria:Sündinud 1994